b"\n_START_ARTICLE_\nKarabinieriai\n_START_SECTION_\nIstorija\n_START_PARAGRAPH_\nKarabinieri\xc5\xb3 korpus\xc4\x85 \xc4\xafk\xc5\xabr\xc4\x97 Sardinijos karalius Viktoras Emanuelis I Savojietis, siekdamas sukurti Sardinijoje policijos paj\xc4\x97gas, pana\xc5\xa1ias \xc4\xaf Pranc\xc5\xabzijos \xc5\xbeandarmerij\xc4\x85. Iki tol policijos pareigas vykd\xc4\x97 1726\xc2\xa0m. \xc4\xafkurtas Dragoni di Sardegna korpusas, sudarytas i\xc5\xa1 savanori\xc5\xb3. Karali\xc5\xa1kasis karabinieri\xc5\xb3 korpusas buvo \xc4\xafkurtas karali\xc5\xa1kuoju patentu 1814\xc2\xa0m. liepos 13 d._NEWLINE_Naujosios paj\xc4\x97gos buvo padalintos \xc4\xaf divizijas taip, kad kiekvienai provincijai tekt\xc5\xb3 karabinieri\xc5\xb3 divizija. Divizijos buvo dalinamos \xc4\xaf kuopas, o \xc5\xa1ios\xc2\xa0\xe2\x80\x93 \xc4\xaf leitenantijas, kurios vadovavo vietin\xc4\x97ms policijos stotims ir koordinavo j\xc5\xb3 veikl\xc4\x85, palaik\xc4\x97 tiesioginius kontaktus su gyventojais._NEWLINE_1868\xc2\xa0m. buvo suformuota raitoji divizija Corazzieri, kuri organizavo karaliaus eskortus, o nuo 1946\xc2\xa0m.\xc2\xa0\xe2\x80\x93 Italijos prezidento. Suvienijus Italija karabinieri\xc5\xb3 divizij\xc5\xb3 skai\xc4\x8dius padid\xc4\x97jo. 1861\xc2\xa0m. sausio 24 d. karabinieriai buvo pavadinti naujai sukurt\xc5\xb3 ginkluot\xc5\xb3j\xc5\xb3 paj\xc4\x97g\xc5\xb3 \xe2\x80\x9ePirmosiomis paj\xc4\x97gomis\xe2\x80\x9c._NEWLINE__NEWLINE_2000\xc2\xa0m. karabinieri\xc5\xb3 statusas buvo pakeltas ir jie tapo ginkluot\xc5\xb3j\xc5\xb3 paj\xc4\x97g\xc5\xb3 \xc5\xa1aka._NEWLINE_2014\xc2\xa0m. bir\xc5\xbeel\xc4\xaf, minint 200-\xc4\x85sias karabinieri\xc5\xb3 \xc4\xafsteigimo metines, Italija i\xc5\xa1leido progines 2 eur\xc5\xb3 monetas. I\xc5\xa1 viso j\xc5\xb3 i\xc5\xa1leista 6,5 milijono ir jos galioja visoje euro zonoje.\n_START_SECTION_\nMobili\xc5\xb3j\xc5\xb3 dalini\xc5\xb3 divizija\n_START_PARAGRAPH_\nMobili\xc5\xb3j\xc5\xb3 dalini\xc5\xb3 divizijos \xc5\xa1tabas yra Trevize. Divizij\xc4\x85 sudaro dvi brigados, kuri\xc5\xb3 paskirtis yra tvarkytis ypatingosiose situacijose, atlikti karines u\xc5\xbeduotis ginant sav\xc4\x85 teritorij\xc4\x85 ar dalyvaujant karin\xc4\x97se operacijose u\xc5\xbesienyje. Divizija teikia param\xc4\x85 palaikant vie\xc5\xa1\xc4\x85j\xc4\x85 tvark\xc4\x85 ir suvaldant did\xc5\xbei\xc5\xb3j\xc5\xb3 miest\xc5\xb3 teritorijas, vykdant civilin\xc4\x97s vald\xc5\xbeios operacijas.\n_START_SECTION_\nROS\n_START_PARAGRAPH_\nROS (Raggruppamento Operativo Speciale), kitaip Specialioji operatyvin\xc4\x97 grupuot\xc4\x97, yra 1990\xc2\xa0m. \xc4\xafkurtas elitinis dalinys, kuris u\xc5\xbesiima organizuotu nusikalstamumu (mafija ir kt.), ardom\xc4\x85ja veikla, terorizmu ir sud\xc4\x97tingaisiais nusikaltimais. \xc5\xa0io dalinio skyrius yra kiekvieno miesto rajono prokuroro skyriuje.\n_START_SECTION_\nTransporto priemon\xc4\x97s\n_START_PARAGRAPH_\nDaug met\xc5\xb3 tiek Italijos policija, tiek karabinieriai naudojo tik Italijos gamybos automobilius, ta\xc4\x8diau neseniai \xc4\x97m\xc4\x97 naudoti Land Rover Defender ir Subaru automobilius. Patruliniai karabinieri\xc5\xb3 automobiliai yra labai tamsiai m\xc4\x97lyni su baltu stogu ir raudona juosta \xc5\xa1one. Karabinieri\xc5\xb3 automobili\xc5\xb3 numeriai prasideda raid\xc4\x97mis CC (it. Corpo dei Carabinieri) arba EI (it. Esercito Italiano 'Italijos armija'). Tradici\xc5\xa1kai automobilius vadina \xe2\x80\x9egazel\xc4\x97mis\xe2\x80\x9c (it. Gazzella)._NEWLINE__NEWLINE_Ma\xc5\xbei ir vidutiniai automobiliai naudojami paprastam patruliavimui, o didesni ir galingesni naudojami ypatingose situacijose ir eismo prie\xc5\xbei\xc5\xabroje._NEWLINE_Karabinieri\xc5\xb3 karo policijos ir mobili\xc5\xb3j\xc5\xb3 dalini\xc5\xb3 automobiliai nuda\xc5\xbeyti karine \xc5\xbealia spalva, o j\xc5\xb3 numeriai prasideda raid\xc4\x97mis EI (kaip ir kiti Italijos armijos automobiliai)."